โรงงานซึงรีมอเตอร์

ตราสัญลักษณ์
โรงงานซึงรีมอเตอร์ บางครั้งรู้จักในชื่อศูนย์/วิสาหกิจซึงรีเจเนรัลมอเตอร์ (Sungri Motor Complex / Sungri General Motor Enterprise) เป็นโรงงานผลิตยานยนต์ขนาด 600,000 ตารางเมตร ตั้งอยู่ในเมืองท็อกช็อน (덕천) ประเทศเกาหลีเหนือ โรงงานแห่งนี้เคยเป็นโรงงานที่มีศักยภาพสูงสุดในอุตสาหกรรมยานยนต์ของเกาหลีเหนือก่อนจะถูกแซงหน้าโดยพย็องฮวามอเตอส์ (Pyeonghwa Motors) โรงงานซึงรีมอเตอร์ผลิตยานพาหนะหลากหลายประเภท ได้แก่ รถยนต์นั่ง (ทั้งแบบในเมืองและออฟโรด) รถบรรทุกขนาดเล็ก กลาง และใหญ่ รวมถึงรถบรรทุกสำหรับงานลากจูงและงานก่อสร้างแบบออฟโรดและรถโดยสาร
รถยนต์ทุกรุ่นที่ผลิตออกมานั้นว่ากันว่าเป็นแบบจำลองหรือดัดแปลงมาจากรถยนต์ต่างประเทศ โดยทั่วไปแล้วยานพาหนะเหล่านี้มีไว้สำหรับพลเรือนและเพื่อการพาณิชย์ เนื่องจากเจ้าหน้าที่รัฐนิยมใช้รถยนต์นำเข้าจากต่างประเทศและกองทัพก็มีโรงงานผลิตเป็นของตนเองอยู่แล้ว

**ประวัติศาสตร์**
รถบรรทุกซึงรี-58
โรงงานซึงรีมอเตอร์ก่อตั้งขึ้นในเดือนพฤศจิกายน ค.ศ. 1950 ในชื่อ โรงงานท็อกช็อนมอเตอร์ (덕천자동차공장) โดยผลิตรถยนต์คันแรกคือรถบรรทุกรุ่น ซึงรี-58 (Sungri-58) ใน ค.ศ. 1958 ใน ค.ศ. 1975 โรงงานแห่งนี้ได้เปลี่ยนชื่อเป็นโรงงานซึงรีมอเตอร์ (ซึงรีในภาษาเกาหลีหมายถึงชัยชนะ) ใน ค.ศ. 1980 รัฐบาลรายงานว่ามีกำลังการผลิตรถยนต์ 20,000 คันต่อปี อย่างไรก็ตาม อัตราการผลิตจริงน่าจะอยู่ที่ประมาณ 6,000 ถึง 7,000 คันต่อปี ใน ค.ศ. 1996 การผลิตได้รับผลกระทบอย่างรุนแรงจากความยากลำบากทางเศรษฐกิจของประเทศ โดยผลิตได้เพียงประมาณ 150 คัน
มีรายงานเมื่อ 20 พฤศจิกายน ค.ศ. 2017 ว่าคิม จ็อง-อึนได้เดินทางมาเยี่ยมชมและให้คำชี้นำ ณ สถานที่ที่โรงงานซึงรีมอเตอร์
ในเดือนมีนาคม ค.ศ. 2021 มีรายงานว่าโรงงานซึงรีมอเตอร์มีอาคารผลิตแห่งใหม่

**รุ่นรถยนต์**
 อาชิมเอกต (아침의 꽃 - 'ดอกไม้แห่งรุ่งอรุณ') - รถเก๋ง 5 ที่นั่ง เป็นรถต้นแบบที่ลอกเลียนแบบมาจาก GAZ-M20 โพเบดา คาดว่าผลิตออกมาเพียงคันเดียวเท่านั้น- ค็อนชุก (건축 - 'การก่อสร้าง')- ชาจู (자주 - 'เอกราช' หรือ 'บ่อยครั้ง') - รถเก๋ง 5 ที่นั่ง เป็นรุ่นที่ลอกเลียนแบบมาจากฟ็อลคส์วาเกิน พาสสาท (เป็นไปได้ว่าอิงจากฟ็อลคส์วาเกิน ซานตานาที่ผลิตในจีน) ไม่มีหลักฐานยืนยันว่ามีการผลิตจริง- เค็งเซ็ง 69 (갱생 - 'การเกิดใหม่') - รถยนต์ขับเคลื่อนสี่ล้อที่ได้รับการดัดแปลงมาจากรุ่นซึงรี-4.10 (ลูกผสมระหว่าง GAZ 69 ของโซเวียตกับจี๊ป) ผลิตใน ค.ศ. 1968 จากนั้นจึงย้ายฐานการผลิตไปที่ยนตรกิจพย็องซัง-  พย็องยัง 4.10 และเค็งเซ็ง 88  - รถเก๋งหรูที่ ลอกเลียนแบบโดยไม่ได้รับอนุญาตมาจากเมอร์เซเดส-เบนซ์ W201- ชินแทเบ็ก  (신태백 - 'แทเบ็กใหม่')- ซึงรี-4.10 - รถยนต์ขับเคลื่อนสี่ล้อ GAZ 69 ที่ได้รับการปรับเปลี่ยนด้านหน้าใหม่- ซึงรี-4.25 - รุ่นกระบะของซึงรี-4.10-  แพ็กดูซัน (ภูเขาแพ็กดู) รถเก๋ง 4 ประตู อาจเป็นการนำโครงรถของ GAZ วอลกา มาปรับเปลี่ยนตัวถังใหม่

**รุ่นรถบรรทุก**
 คึมซูซัน (금수산 - 'ภูเขาคึมซู') - รถดัมป์สำหรับงานก่อสร้างขนาด 40 ตันจากปี 1979 - ซ็อนย็อน - รถบรรทุกขนาดเล็กสำหรับใช้ในเมืองในทศวรรษ 1990- ซึงรี-58 (승리 58호 - 'ชัยชนะ 58') - รถบรรทุกที่ลอกเลียนแบบมาจากรถบรรทุก GAZ-51 (ГАЗ-51) ของโซเวียต แต่มีสปริงอ่อนแอลง ซึงรี-58 ยังประสบปัญหาการสิ้นเปลืองเชื้อเพลิงสูงผิดปกติเนื่องจากคาร์บูเรเตอร์ GAZ-51 ที่ลอกเลียนแบบมาอย่างหยาบ ๆ ซึ่งถูกนำมาใช้ตั้งแต่ปี 1961 ถูกสร้างขึ้นครั้งแรกในปี 1958 ต่อมามีการดัดแปลงรุ่นซึงรี-58KA และซึงรี-58NA (ขับเคลื่อนสี่ล้อ) โดยมีห้องโดยสารใหม่ปรากฏขึ้นในช่วงทศวรรษ 1970- ซึงรี-60/10.10) - รถบรรทุก 6×6 ขนาดใหญ่จากปี 1960 มีน้ำหนักบรรทุก 10 ตัน และถูกใช้เป็นหลักในทางทหาร รถบรรทุกรุ่นนี้ปรากฏอยู่บนแสตมป์ของเกาหลีเหนือตั้งแต่ปี 1961- ซึงรี-61 - อิงจากรถบรรทุก GAZ-63 (ГАЗ-63) เป็นรุ่นขับเคลื่อนสี่ล้อของซึงรี-58 ถูกสร้างขึ้นครั้งแรกในปี 1961 ต่อมาซึงรี-61NA ได้เพิ่มน้ำหนักบรรทุกเป็น 2 ตันและมีห้องโดยสารใหม่- ซึงรี/ชาจู-64 - อิงจาก KrAZ 256 เป็นรถดัมป์ 6×4 มีน้ำหนักบรรทุก 10 ตัน และเครื่องยนต์ดีเซล V8 ขนาด 15 ลิตร รถบรรทุกรุ่นนี้ปรากฏอยู่บนแสตมป์ของเกาหลีเหนือตั้งแต่ปี 1965 ถูกสร้างขึ้นตั้งแต่ปี 1964 ถึง 1982- ซิงรี/ชาจู-82 - รถบรรทุกอเนกประสงค์ 4×2 ล้อจากปี 1982 มีน้ำหนักบรรทุก 10 ตัน และเครื่องยนต์ดีเซล V8 ขนาด 15 ลิตร รถบรรทุกรุ่นนี้ปรากฏในแสตมป์ของเกาหลีเหนือในปี 1988 บางครั้งถูกเรียกว่า "ชาจู"- ซึงรีซัน/ค็อนซอร์-25 ('ภูเขาแห่งชัยชนะ'/'การก่อสร้าง') - รถดัมป์ขนาด 25 ตันจากปี 1970 อิงจากรถบรรทุก BelAZ ต่อมาถูกสร้างขึ้นโดยโรงงานยนตรกิจ 30 มีนาคม

**ดูเพิ่ม**
 อุตสาหกรรมยานยนต์ในประเทศเกาหลีเหนือ- เศรษฐกิจเกาหลีเหนือ

**อ้างงิง**
หมวดหมู่:ผู้ผลิตยานยนต์ของเกาหลีเหนือ
หมวดหมู่:บริษัทผลิตยานยนต์ที่ก่อตั้งในปี พ.ศ. 2493
หมวดหมู่:ท็อกช็อน